દેશમાં સ્વચ્છતા અભિયાનની સાથે ગંગા સહિતની નદીઓનું શુદ્ધીકરણ હાથ ધરાયું છે, પરંતુ ગુજરાત રાજ્યની સૌથી મોટી પાંચ નદીઓમાં સ્થાન પામતી અને અમદાવાદ મધ્યેથી પસાર થતી સાબરમતી નદી વધુ ને વધુ ગંદી થઈ રહી છે. શહેર સુંદર દેખાય એ માટે રિવરફ્રન્ટ બની રહ્યો છે પણ નદીમાં જોવા મળતી ગંદકીથી રિવરફ્રન્ટ બેહૂદો દેખાય છે. થેમ્સ નદીના બંને કાઠે વસેલા લંડનમાં થેમ્સ ગળાના હારની જેમ શોભી રહી છે. તત્કાલીન મુખ્યમંત્રી નરેન્દ્ર મોદીને એ દૃશ્ય એટલું ગમી ગયું કે તેમણે સાબરમતીને અમદાવાદની થેમ્સ બનાવવા રિવરફ્રન્ટની યોજના ઘડી કાઢી.